Document ID: /roh_data/filtered/fineweb-2-filterrobots_roh.jsonl.gz/70463

Marcel Hirscher dominescha er il slalom
- Dumengia, 22.3.2015, 10:33, actualisà a las 12:27
Marcel Hirscher gudogna il slalom al final da la cuppa mundiala da skis a Méribel en Frantscha e cun quai era la culla da cristal pitschna.
Il victur dal classament general n'ha laschà nagin dubi, el ha gudagnà la cursa cun in avantatg da 83 tschientavels sin il Talian Giuliano Razzoli. Terz è vegnì il Russ Alexander Choroschilow.
Hirscher avant Neureuther
Avant la davosa cursa aveva l'Austriac Felix Neureuther anc in avantatg da 55 puncts sin Hirscher. Neureuther è dentant mo vegnì 12avel ed ha uschia stuì laschar supassar il dominatur da la stagiun.
Il sulet Svizzer ch'è partì per la cursa, Daniel Yule, è crudà ora en l'emprim percurs.